[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.2.2008

COM(2008) 60 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

A TAGÁLLAMOK ÁLTAL 2007-BEN SZOLGÁLTATOTT KÖLTSÉGVETÉSI ADATOK MINŐSÉGÉRŐL

Tartalomjegyzék

1. Háttér 3

2. Főbb megállapítások a kormányzati hiány és adósság szintjére vonatkozó 2007. évi jelentéstételről 3

2.1. Időszerűség és teljesség 3

2.1.1. Időszerűség 3

2.1.2. A táblák és a kiegészítő információk teljessége 4

2.2. Megfelelés az elszámolási szabályoknak és a statisztikai adatok következetessége 4

2.2.1. Információcsere és pontosítások 4

2.2.2. Konzultációs és módszertani látogatások 5

2.2.3. Konkrét tanácsadás, pontosítások és az Eurostat határozatai 5

2.2.4. Friss módszertani kérdések 5

2.2.5. Az alapul szolgáló kormányzati számlákkal való összhang 6

2.3. Közzététel 6

2.3.1. A címsoradatok és a jelentés részletes tábláinak közzététele 6

2.3.2. Fenntartások az adatok minőségével kapcsolatban 6

2.3.3. A benyújtott adatok módosításai 7

2.3.4. A rögzített járulékú tőkefedezeti nyugdíjrendszerek besorolásához adott átmeneti időszak lejárata 8

2.3.5. Metaadatok közzététele (kimutatások) 8

3. Következtetések 8

1. HÁTTÉR

A módosított 3605/93/EK rendelet[1] 8a. cikkének (3) bekezdése megköveteli a Bizottságtól (Eurostat), hogy rendszeresen jelentésben tájékoztassa az Európai Parlamentet és a Tanácsot a tagállamok által szolgáltatott tényleges adatok minőségéről. A jelentésnek átfogóan értékelnie kell az elszámolási szabályoknak való megfelelést, a hiánytalanságot, a megbízhatóságot, az időszerűséget és az ellentmondás-mentességet. Ez a második jelentés, amely ilyen összefüggésben készül.

Az Eurostat rendszeresen értékeli a tagállamok által szolgáltatott tényleges adatok minőségét és az ezek alapját képező kormányzati szektorszámlákat, amelyeket a Közösségben a nemzeti és regionális számlák európai rendszeréről (ESA95) szóló, 1996. június 25-i 2223/96/EK tanácsi rendelettel[2] összhangban állítanak össze. Az értékelés főként a tagállamok által az Eurostatnak évente kétszer elküldött hiány- és adósságadatokra épül, de más kiegészítő információkból is táplálkozik, mint például a „Notifikációs táblákhoz kapcsolódó kérdőív” és a tagállamokkal folytatott kétoldalú tisztázó megbeszélések. Az év során a tagállamokkal való folyamatos párbeszéd fenntartása érdekében az Eurostat számos konzultációs látogatást tesz az EDP-vel kapcsolatban (excessive deficit procedure, túlzott hiány esetén követendő eljárás).

Ez a jelentés a 2007-es EDP-jelentések megállapításaira és eredményeire alapul, a legfrissebb információkra – vagyis a legutóbbi (2007. októberi) jelentéstételre – összpontosít, és adott esetben, összehasonlításokat tesz a 2007. áprilisi jelentésekkel is.

2. FőBB MEGÁLLAPÍTÁSOK A KORMÁNYZATI HIÁNY ÉS ADÓSSÁG SZINTJÉRE VONATKOZÓ 2007. ÉVI JELENTÉSTÉTELRőL

2.1. Időszerűség és teljesség

2.1.1. Időszerűség

A tagállamoknak évente kétszer – április 1. és október 1. előtt[3] – kell bejelenteniük tervezett és tényleges hiány- és adósságszintjüket. 2007 során a túlzotthiány-eljárásra (EDP) vonatkozó jelentés a 2003–2007 éveket ölelte fel. A 2007-es adatok a nemzeti hatóságok által tervezettek, míg a 2003–2006-os adatok véglegesek, részben véglegesítettek, előzetesek vagy becsültek. A jelentési határidők betartása általában jó, és 2007 második jelentésénél minden tagállam elküldte adatait szeptember 30. előtt Luxemburg kivételével, amely október 1-jén adott jelentést. Az április jelentéstételnél az összes tagállam elküldte adatait április 1. előtt.

A tagállamok általában hajlanak rá, hogy felülvizsgálják jelentésüket, vagy csak az első elküldés után véglegesítsék EDP-tábláikat. 2007 októberében 20 ország 37 felülvizsgálatot küldött el[4], 2007 áprilisában pedig az Eurostat 19 országtól 29 felülvizsgálatot kapott. A legtöbb felülvizsgálatot a tagállamok az Eurostat észrevételeire adott válaszként küldték el.

2.1.2. A táblák és a kiegészítő információk teljessége

A jelentés tábláinak kitöltése jogszabályi kötelezettség és szükség is van rá, hogy az Eurostat megfelelően figyelemmel kísérhesse az adatok minőségét. A módosított 3605/93/EK rendelet 8a. cikkének (2) bekezdése előírja, hogy a tagállamoknak el kell látniuk a Bizottságot a megfelelő statisztikai információkkal, és ezek „különösen az alábbiak: a nemzeti számlákból származó adatok, kimutatások, az EDP-notifikációkkal kapcsolatos táblák és az notifikációkra vonatkozó kiegészítő kérdőívek és pontosítások”.

A legtöbb tagállam az összes EDP-notifikációs táblát kitöltötte[5]. A legutóbbi 2007. októberi EDP-notifikációban nyolc tagállam vagy nem mutatta be a központi költségvetés hivatalos egyenlege és az EDP többlet/hiány közötti kapcsolatot minden alszektorban vagy minden évben, vagy az EDP többlettel/hiánnyal megegyező hivatalos egyenleget jelentett.

A 3. EDP-táblán nem minden tagállam adta meg a hitel és tulajdonosi követelés (loans and equity) sorokban előírt részletezést. A 2007. októberi notifikációban öt tagállam nem részletezte a hiteleket, két tagállam pedig a tulajdonosi követelést nem bontotta.

Az „Notifikációs táblákhoz kapcsolódó kérdőív” -re[6] minden tagállam válaszolt. Bár 2007. áprilistól októberig javult a válaszok kiterjedtsége, az országok többsége még mindig nem tesz jelentés minden előírt részletről.

2.2. Megfelelés az elszámolási szabályoknak és a statisztikai adatok következetessége

2.2.1. Információcsere és pontosítások

A szeptember 30-i jelentési határidő és az adatok október 22-i közzététele közötti értékelési időszakban az Eurostat minden tagállamban kapcsolatba lépett a nemzeti statisztikai hatóságokkal, hogy további információkat kérjen és pontosítsa az egyes konkrét műveletekre alkalmazandó elszámolási szabályokat. Ez a folyamat számos levélváltást eredményezett az Eurostat és a nemzeti hatóságok között, szoros határidőkkel. A pontosítási kérelmek első körét október 5. körül küldték ki, október 10–12. körül pedig egy második kört is kiküldtek; néhány esetben harmadik, negyedik, sőt ötödik levélváltásra is sor került. Pár alkalommal az Eurostat felülvizsgált notifikációs táblákat kért[7]. 2007 áprilisában is hasonló volt a megközelítés és a menetrend.

2.2.2. Konzultációs és módszertani látogatások

A módosított 3605/93/EK rendelet konzultációs és módszertani látogatásokról rendelkezik. Konzultációs látogatásokat rendszeres tesznek azzal a céllal, hogy áttekintsék a jelentett adatokat, megvizsgáljanak módszertani kérdéseket, megvitassanak a kimutatásokban leírt statisztikai forrásokat és folyamatokat, és értékeljék a vonatkozó – például a kormányzati szektor elhatárolására, a számbavételek időpontjára és a kormányzati gazdasági műveletek és kötelezettségek besorolására vonatkozó – elszámolási szabályoknak való megfelelést. Módszertani látogatásokat csak akkor finanszíroznak, ha az adatok minőségével kapcsolatban a Bizottság (Eurostat) lényeges kockázatokat vagy lehetséges problémákat lát, különösen a módszerrel, a fogalmakkal vagy a besorolással kapcsolatban.

Az Eurostat 2007 novemberéig a következő EDP-konzultációs látogatásokat tette: Egyesült Királyság (január 25–26, közben egy félnapos közös találkozó Írország gal január 26-án), Spanyolország (február 5–6.), Románia (március 5–6.), Olaszország (március 15–16.), Németország (április 12.), Svédország (május 7.), Cseh Köztársaság (június 18–19.), Lengyelország (július 2–3.), Szlovákia (szeptember 5–7.), Ausztria (szeptember 10–11.), Észtország (szeptember 17–18.) és Finnország (november 29–30.).

A látogatások során megbeszélt visszatérő témák elsősorban a következők voltak: egységek besorolása (például infrastruktúra, TV és rádió, kórházak és egyetemek), tőkeinjekciók, a köz- és a magánszféra partnerségei (PPP), európai uniós pénzmozgások és a garanciák számbavétele.

A látogatások megállapításait elküldték a Gazdasági és Pénzügyi Bizottságnak, és az Eurostat weboldalán[8] is közzé tették. EDP-módszertani látogatás 2007-ben nem volt.

2.2.3. Konkrét tanácsadás, pontosítások és az Eurostat határozatai

A tagállamok különféle elszámolási kérdéseket tisztázandó rendszeresen konzultálnak az Eurostattal már elvégzett vagy még csak a tervezési szakaszban lévő műveletekkel kapcsolatban (utólagos és előzetes tanácsadás). Az Eurostat közzétett iránymutatásának[9] megfelelően ad tanácsot . A módosított 3605/93/EK rendelet átláthatósági rendelkezésének teljesítése érdekében az Eurostat tanácsadó leveleit közzéteszi, kivéve ha az érintett tagállam ez ellen kifogást emel. 2007-ben 17 tanácsot tettek közzé, 2006-ban pedig 15-öt.

2.2.4. Friss módszertani kérdések

Szokásához híven az Eurostat 2007-ben is nagy figyelmet szentelt az ESA95-szabályok alkalmazásának és különösen a kormányzat által elvégzett értékpapírosítási műveletekről szóló határozatának, amelyet 2007. június 25-én tettek közzé.

Egy másik általános érdeklődésre számot tartó fogalmi kérdést az Eurostat vetett fel 2007. októberi sajtóközleményében, amely szerint „az Eurostat a következő hónapokban tovább kívánja pontosítani az állami infrastruktúra-beruházásokhoz kapcsolódó pénzmozgások és adósság elszámolását, valamint a kormányzati szektor érintett elemeinek szektorbesorolását”. Az Eurostat fölállított egy tagállami szakértőkből álló munkacsoportot, hogy 2008-ban továbbvigye ezt a munkát.

2.2.5. Az alapul szolgáló kormányzati számlákkal való összhang

A módosított 3605/93/EK rendeletben meghatározott április 1-jei és október 1-jei notifkációs határidőket azért vezették be, hogy biztosítsák a következetességet az alapul szolgáló –az Eurostat részére különböző ESA95 adattovábbítási táblákon bejelentett – éves és negyedéves állami szektorszámlák között . Az Eurostat szisztematikusan ellenőrzi a következetességet az EDP-notifikációk és az ezeket alátámasztó, továbbított kormányzati szektorszámlák között. Például a kiadások és bevételek teljes összegének összhangban kell állnia a bejelentett hiányadatokkal (és csak a swap ügyletekhez kapcsolódó kamatok számbavételében engedhető meg különbség).

Az utóbbi években javult EDP-adatok és a bejelentett ESA95 kormányzati számlák közötti általános összhang, és jó szintet ért el. A nem pénzügyi számlák esetében továbbra is jobb, mint a pénzügyi számlák esetében.

2.3. Közzététel

2.3.1. A címsoradatok és a jelentés részletes tábláinak közzététele

A módosított 3605/93/EK rendelet 8g. cikke megállapítja: „A Bizottság (Eurostat) a […] határidő leteltét […] követő három héten belül rendelkezésre bocsátja a tényleges kormányzati hiánynak és adósságnak a túlzott hiány esetén követendő eljárásról szóló jegyzőkönyv alkalmazásához felhasználandó adatait. Az adatszolgáltatás közzététel útján történik.”

A kormányzati hiány- és adósságadatokat 2007. április 23-án és október 22-én tették közzé[10] az országok által legutóbb elküldött összes notifikácós táblával együtt. Az Eurostat szintén közzé teszi honlapján[11] az EDP-adatokat alátámasztó kormányzati pénzügyi statisztikákat és az adósságot a hiányon kívül módosító egyéb tényezőkre vonatkozó (stock-flow) korrekciót.

A módosított 3605/93/EK rendelet szerint a tagállamoknak közzé kell tenniük tényleges hiány- és adósságadataikat. Mindössze 14 tagállam jelentette az Eurostatnak, hogy a jelentés valamennyi tábláját közzéteszi (Ausztria, Belgium, a Cseh Köztársaság, Dánia, az Egyesült Királyság, Észtország, Finnország, Hollandia, Írország, Lettország, Magyarország, Románia, Svédország és Szlovénia). A 2006-os 13 országhoz képest ez csekély javulást jelent.

2.3.2. Fenntartások az adatok minőségével kapcsolatban

Az Eurostat 2007-ben nem fejezte ki fenntartását a tagállamok által bejelentett adatok minőségével kapcsolatban.

2.3.3. A benyújtott adatok módosításai

Az Eurostat 2007 áprilisában három tagállam (Belgium[12], az Egyesült Királyság és Portugália) bejelentett költségvetési adatait módosította. 2007 októberében a Belgium és az Egyesült Királyság által továbbított adatokat módosították. Az Eurostat arról is döntést hozott, hogy nem használja a Görögország által 2007 áprilisában bejelentett GDP-adatokat, amíg nem ellenőrzi a görög hatóságok által elvégzett, jelentős emelkedést eredményező felülvizsgálatot. 2007. októberi sajtóközleményében az Eurostat a következőket írta: „Görögország 2006-ban bejelentette, hogy egy felülvizsgálat következtében GDP-jét jelentősen kiigazította fölfelé (körülbelül 26 %). A felülvizsgálatot a bruttó nemzeti jövedelemmel foglalkozó bizottság ajánlásait követően tavaly részletesen ellenőrizték az Eurostat és különböző tagállamok szakértői. A munka eredményeként Görögország most lényegesen alacsonyabb GDP-kiigazítást jelentett be (9,6 %). A mostani hiány- és adósságadatok benyújtásához az újonnan bejelentett adatsorokat használták.”

Az Eurostat EDP-sajtóközleményei a következő magyarázatokat adták Belgium, Portugália és az Egyesült Királyság esetében[13]:

A 2007. októberi EDP-jelentés

Belgium (egy azonos nyilatkozatot 2007 áprilisában is közzétettek): „Az Eurostat módosított a Belgium által benyújtott 2005. évi hiány- és adósságadatokat azzal kapcsolatban, hogy a kormány (vasúti infrastruktúra-alap, Fonds de l'Infrastructure Ferroviaire, FIF) 2005-ben átvállalta az SNCB vasúttársaság 7400 millió eurós (a GDP 2,5 %-ának megfelelő) adósságát. Az ESA95 szerint a FIF a kormányzati szektorba sorolandó, az adósságátvállalást pedig hiánynövelő tényezőként veszik számba. A kormányzati egyenlegre gyakorolt hatás 2005-ben –7073,4 millió euró, 2006-ban pedig +227,9 millió euró; a kormányzati adósságra gyakorolt hatás 2005 végén 5246 millió euró (a GDP 1,7 %-a), 2006 végén pedig 4982 millió euró (a GDP 1,6 %-a).”

Egyesült Királyság (egy azonos nyilatkozatot 2007 áprilisában is közzétettek): „Az Eurostat módosította az Egyesült Királyság által a 2003–2006-os évekre benyújtott adatokat az UMTS engedélyeztetési eljárások számba vételének következetessége érdekében. Ez a kormányzati hiány növekedését eredményezi 2003-ban és 2006-ban (vagyis a 2003/2004. és a 2006/2007. pénzügyi évben) 1045 millió fonttal (a GDP 0,1 %-a), 2004-ben és 2005-ben (a 2004/2005. és a 2005/2006. pénzügyi évben) pedig 1044 millió fonttal (a GDP 0,1 %-a). A bejelentett adósságadatok nem változnak.”

A 2007. áprilisi EDP-jelentés

Portugália: „Az Eurostat 158 millió euróval (a GDP 0,1 %-a) fölfelé módosított a Portugália által 2005-ben bejelentett hiányadatokat a kormányzat által két kórháznak (Santa Maria és Nordeste) adott tőkeinjekció tőketranszferré történő átsorolása miatt. Az ESA95 szabályok szerint az állami vállalatoknak juttatott tőkeinjekció akkor adódik hozzá a hiányhoz, ha a kormányzat nem magánrészvényesként cselekszik, és a projekt nyereségességével kapcsolatban kétség merül fel.”

2.3.4. A rögzített járulékú tőkefedezeti nyugdíjrendszerek besorolásához adott átmeneti időszak lejárata

2007 áprilisában lejárt a tagállamok számára ahhoz rendelkezésre álló átmeneti időszak, hogy végrehajtsák az egyes rögzített járulékú tőkefedezeti nyugdíjrendszerek besorolásáról szóló Eurostat-határozatot. A teljes átmeneti időszakkal élő országok (Dánia, Lengyelország, Magyarország és Svédország) esetében az újbóli besorolás hatással volt többlet-/hiány- és adósságadataikra[14].

2.3.5. Metaadatok közzététele (kimutatások[15])

A módosított 3605/93/EK rendelet megállapítja, hogy az EDP-kimutatások azok között a statisztikai információk között találhatók, amelyeket a tagállamok elküldenek, hogy a Bizottság (Eurostat) ellenőrizhesse az ESA95-szabályoknak való megfelelésüket. Ezen kívül úgy rendelkezik, hogy ezeket a kimutatásokat kötelező nemzeti szinten közzé tenni. Az Eurostat 2007. szeptember 28-án Bulgária és Luxemburg kivételével valamennyi tagállam kimutatásait közzé tette weboldalán. A tagállamok több mint fele úgy nyilatkozott, hogy EDP-kimtatásaikat közzé tette vagy rövidesen így kíván tenni.

3. KÖVETKEZTETÉSEK

Az Eurostat arra a következtetésre jut, hogy a költségvetési adatok minőségében további haladás következett be 2007-ben. A tagállamok teljesebb információkat szolgáltattak mind az EDP notifikációs táblákban, mind más lényeges statisztikai adatszolgáltatásokban, mint például az notifikációs táblákhoz kapcsolódó kérdőíveken. Az EDP-adatok és az ESA95 kormányzati számlák közötti általános összhang már kielégítő és a 2006-os helyzethez képest – különösen a pénzügyi oldalon – javul.

Ebben az összefüggésben az Eurostat 2007-ben nem fejezte ki fenntartását a bejelentett adatok minőségével kapcsolatban.

Az elismert javulások ellenére továbbra is fennáll néhány probléma, amelyek az elszámolás szabályoknak való megfeleléshez és benyújtott statisztikai információk minőségéhez kapcsolódik. Ezért akárcsak a 2006. évre vonatkozó jelentésben, a Bizottság a kormányzati pénzügyi statisztikák minőségébe történő további beruházásokra hívja a tagállamokat, hogy megfeleljenek a Szerződés előírásainak. Kizárólag így érhető el a kívánatos minőség a kormányzati adatoknak az elszámolási szabályoknak való megfelelése, teljessége, megbízhatósága, időszerűsége és összhangja tekintetében.

[1] HL L 332., 1993.12.31., 7. o. A legutóbb a 2103/2005/EK rendelettel (HL L 337., 2005.12.22., 1. o.) módosított rendelet.

[2] HL L 310., 1996.11.30., 1. o. A legutóbb a 2003. június 16-i 1267/2003/EK európai parlamenti és tanácsi rendelettel (HL L 180., 2003.7.18., 1. o.) módosított rendelet.

[3] A módosított 3605/93/EK rendelet 4. cikkének (1) és (2) bekezdése.

[4] Összehasonlításként: 2006 októberében 16 ország 28 felülvizsgálatot küldött be, 2006 áprilisában pedig 16 ország 36-ot.

[5] A táblák tartalmának részletes leírása megtalálható az Eurostat kormányzati pénzügyi statisztikáról szóló weboldalán: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL.

[6] Ez a kérdőív hét szakaszból áll, és mennyiségi illetve néha minőségi információkat kér számos területen, mint például a adóhoz és szociális hozzájárulásokhoz illetve az EU-hoz kapcsolódó műveletek, kormánygaranciák, adósságtörlések, kormány által elvégzett tőketranszferek állami vállalatokba stb.

[7] Lásd a 2.1. pontot.

[8] http://epp.eurostat.ec.europa.eu/portal/page?_pageid=2373 47631312 2373_58674363&_dad=portal&_schema=PORTAL.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF.

[10] 55/2007 és 142/2007 Eurostat News Release (sajtóközlemény)

[11] Az Eurostat honlapjának kormányzati pénzügyek (Government Finance) része nyilvános hozzáférést biztosít a túlzotthiány-eljárásra vonatkozó statisztikákhoz és az ennek alapjául szolgáló kormányzati szektorszámlákhoz, köztük adatokhoz, módszertani döntésekhez és kézikönyvekhez, illetve az EDP konzultációs látogatások megállapításaihoz: http://epp.eurostat.cec.eu.int/portal/page?_pageid=2373 47631312 2373_58674332&_dad=portal&_schema=PORTAL.

[12] Belgium 2006-ban az Elsőfokú Bíróság előtt kétségbe vonta az Eurostat adatmódosítását (T-403/06. sz. Belgium kontra Bizottság ügy). Az ügy még folyamatban van.

[13] A 3605/93/EK tanácsi rendelet 8h cikkének (2) bekezdése szerint a Bizottság (Eurostat) módosíthatja a tagállamok által megküldött tényleges adatokat, és rendelkezésre bocsáthatja a módosított adatokat és a módosítás indoklását, amennyiben bizonyítékai vannak arra, hogy a tagállamok által megküldött tényleges adatok nem felelnek meg a 8a. cikk (1) bekezdésében megfogalmazott követelményeknek.

[14] A hiányra / többletre és az adósságra gyakorolt hatásokért lásd a 139/2006 és a 55/2007 sajtóközleményeket.

[15] A tényleges hiány- és adósságadatok, illetve az ezek alapjául szolgáló kormányzati számlák összeállításához használt módszerek, eljárások és források kimutatásai.